## Zakon o izmjenama i dopuni Zakona o potpori poljoprivredi i ruralnom razvoju

### NN 41/2014 (31.3.2014.), Zakon o izmjenama i dopuni Zakona o potpori poljoprivredi i ruralnom razvoju

HRVATSKI SABOR

731

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNI ZAKONA O POTPORI POLJOPRIVREDI I RURALNOM RAZVOJU

Proglašavam Zakon o izmjenama i dopuni Zakona o potpori poljoprivredi i ruralnom razvoju, koji je Hrvatski sabor donio na sjednici 21. ožujka 2014. godine.

Klasa: 011-01/14-01/70

Urbroj: 71-05-03/1-14-2

Zagreb, 25. ožujka 2014.

Predsjednik

Republike Hrvatske

Ivo Josipović, v. r.

ZAKON

O IZMJENAMA I DOPUNI ZAKONA O POTPORI POLJOPRIVREDI I RURALNOM RAZVOJU

Članak 1.

U Zakonu o potpori poljoprivredi i ruralnom razvoju (»Narodne novine«, br. 80/13.) u nazivu glave IV. iznad članka 29. riječi: »U OKVIRU ZAJEDNIČKE POLJOPRIVREDNE POLITIKE« brišu se.

Članak 2.

U članku 30. stavku 1. riječi: »a odobrava ga Europska komisija« zamjenjuju se riječima: »nakon odobrenja od strane Europske komisije«.

Članak 3.

Iza članka 30. dodaju se članci 30.a i 30.b koji glase:

»Članak 30.a

(1) U 2014. godini provode se sljedeće mjere ruralnog razvoja:

1. mjere u sklopu IPARD programa ruralnog razvoja 2007-2013 prema Zakonu o potvrđivanju Sporazuma između Vlade Republike Hrvatske i Komisije Europskih zajednica o pravilima za suradnju u vezi s financijskom pomoći Europske komisije Republici Hrvatskoj i provedbe pomoći u okviru komponente V. (IPARD) Instrumenta pretpristupne pomoći (IPA) (»Narodne novine« – Međunarodni ugovori, br. 10/08.),

2. potpora za osiguranje od mogućih šteta proizvodnji u poljoprivredi,

3. potpora za organizaciju manifestacija,

4. potpora za ekološku poljoprivrednu proizvodnju,

5. potpora za integriranu poljoprivrednu proizvodnju,

6. potpora za očuvanje ugroženih izvornih i zaštićenih pasmina domaćih životinja,

7. potpora za očuvanje ugroženih izvornih i zaštićenih vrsta i kultivara poljoprivrednog bilja,

8. potpora za područja s težim uvjetima gospodarenja u poljoprivredi.

(2) Mjere ruralnog razvoja iz stavka 1. točaka 2.-8. ovoga članka su nacionalne mjere ruralnog razvoja, prijavljene Europskoj komisiji kao postojeće mjere državne potpore sukladno odredbama članka 34. ovoga Zakona i financirat će se iz državnog proračuna Republike Hrvatske.

(3) Maksimalna visina državne potpore za nacionalne mjere ruralnog razvoja utvrđena je u Dodatku 3. koji je u prilogu i sastavni je dio ovoga Zakona.

(4) Gornja granica za stvaranje obveza državnog proračuna Republike Hrvatske na godišnjoj razini za pojedine nacionalne mjere ruralnog razvoja utvrđena je u Dodatku 4. koji je u prilogu i sastavni je dio ovoga Zakona.

(5) Ako ukupne godišnje vrijednosti zahtjeva za potporu po pojedinim nacionalnim mjerama ruralnog razvoja premaše omotnicu utvrđenu u Dodatku 4., maksimalne visine potpore za pojedine mjere utvrđene u Dodatku 3. proporcionalno se smanjuju.

Članak 30.b

Financiranje mjera iz članka 30.a stavka 1. točaka 2.-8. bit će sukladno raspoloživim sredstvima u državnom proračunu Republike Hrvatske.«.

Članak 4.

U članku 34. stavku 1. podstavak 3. mijenja se i glasi:

»– Uredbom Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 352, 24. 12. 2013.).«.

Članak 5.

U članku 49. stavku 1. riječi: »u roku od 90 dana nakon donošenja Programa« zamjenjuju se riječima: »u roku od šest mjeseci nakon donošenja Programa«.

Članak 6.

Ovaj Zakon stupa na snagu prvoga dana od dana objave u »Narodnim novinama«.

Klasa: 022-03/14-01/30

Zagreb, 21. ožujka 2014.

HRVATSKI SABOR

Predsjednik

Hrvatskoga sabora

Josip Leko, v. r.

Dodaci:

Dodatak 3. Maksimalna visina državne potpore za nacionalne mjere ruralnog razvoja u 2014. godini

|  |  |
| --- | --- |
| Mjera | Maksimalna visina potpore |
| Osiguranje od mogućih šteta proizvodnji u poljoprivredi | – do 25% troška premije osiguranja godišnje |
| Očuvanje izvornih i zaštićenih pasmina domaćih životinja | godišnje, do:  – 3.000,00 kn/grlu goveda  – 2.000,00 kn/grlu konja  – 1.000,00 kn/grlu magarca  – 700,00 kn/grlu svinje  – 350,00 kn/grlu ovce i koze  – 150,00 kn/kljunu zagorskog purana  – 60,00 kn/kljunu kokoši hrvatice |
| Ekološka poljoprivredna proizvodnja | godišnje, do:  – 4.300,00 kn/ha za povrće i višegodišnje nasade  – 2.646,00 kn/ha za oranice  – 1.323,00 kn/ha za livade i pašnjake |
| Integrirana poljoprivredna proizvodnja | godišnje, do:  – 1.000,00 kn/ha za povrće  – 800,00 kn/ha za oranice i višegodišnje nasade |
| Teži uvjeti gospodarenja u poljoprivredi | godišnje, do:  – 1.050,00 kn/ha za brdsko-planinska područja i otoke  – 250,00 kn/ha za ostala područja |
| Organizacija manifestacija | godišnje:  – za znanstveno-stručne skupove – do 150,00 kn po sudioniku skupa, ali ne više od 30.000,00 kn po manifestaciji i organizatoru  – za gospodarske manifestacije – do 300 kn po izlagaču, ali ne više od 45.000,00 kn po manifestaciji i organizatoru  – za lokalno-tradicijske manifestacije – do 5.000,00 kn po manifestaciji i organizatoru |
| Očuvanje izvornih i zaštićenih vrsta i kultivara poljoprivrednog bilja | godišnje, do:  – 700,00 kn/ha višegodišnjih nasada  – 800,00 kn/ha povrtnih kultura  – 500,00 kn/ha ratarskih kultura |

Dodatak 4. Gornja granica za stvaranje obveza državnog proračuna Republike Hrvatske za nacionalne mjere ruralnog razvoja prema članku 30.a

|  |  |
| --- | --- |
| Mjera | Gornja granica za stvaranje obveza, kn |
| Osiguranje od mogućih šteta proizvodnji u poljoprivredi | 30.000.000,00 |
| Očuvanje izvornih i zaštićenih pasmina domaćih životinja | 23.500.000,00 |
| Ekološka poljoprivredna proizvodnja | 84.964.732,00 |
| Integrirana poljoprivredna proizvodnja | 29.177.955,00 |
| Teži uvjeti gospodarenja u poljoprivredi: |  |
| – za brdsko-planinska područja i otoke | 53.580.803,00 |
| – za ostala područja | 50.867.741,00 |
| Organizacija manifestacija | 5.000.000,00 |
| Očuvanje izvornih i zaštićenih vrsta i kultivara poljoprivrednog bilja | 10.000.000,00 |

Zakon, NN 41/2014-731